হাতে নেই আঙুল, তাও জীবনযুদ্ধ জারি! অবাক করবে এই তরুণের গল্প

ওয়েব ডেস্ক: জন্ম থেকেই হাতে নেই বুড়ো আঙুল (Thumb Finger)। কিন্তু এই শারীরিক অপূর্ণতা থেকেই আজ নিজের পরিচয় তৈরি করেছেন চীনের (China) কিয়াও আলবার্স (Qiao Aalbers) নামের এই ২৬ বছরের তরুণ। নিজের বিরল শারীরিক অবস্থাকে ইতিবাচকভাবে তুলে ধরে সোশ্যাল মিডিয়ায় (Social Media Influencer) ঝড় তুলেছেন তিনি। তিনি দেখিয়ে দিয়েছেন, প্রতিবন্ধকতা কখনই অক্ষমতা হতে পারে না, বরং তা দিয়ে জীবনকে অন্যভাবে গড়ে তোলা যায়। কিয়াওয়ের জীবনের গল্প আপনাকে অবাক ও অনুপ্রাণিত করবে।

চীনা সংবাদপত্রের এক প্রতিবেদন অনুযায়ী, কিয়াও জন্মেছিলেন মাত্র আটটি আঙুল নিয়ে। অর্থাৎ, তাঁর দু’টি হাতেই বুড়ো আঙুল নেই। সাধারণত এই অবস্থা জিনগত কারণে বা গর্ভাবস্থায় সংক্রমণের ফলেও হতে পারে বলে মত বিজ্ঞানীদের। মাত্র চার মাস বয়সে তাঁকে দত্তক নেন এক ডাচ দম্পতি। এরপর তাঁর বেড়ে ওঠা নেদারল্যান্ডসে। শৈশবে নিজের এই প্রতিবন্ধকতা নিয়ে অনেক অনাকাঙ্ক্ষিত প্রশ্ন ও কৌতূহলের মুখোমুখি হতে হয়েছে তাঁকে। কিন্তু বড় হওয়ার পর নিজের ব্যতিক্রমী শরীরকে ভালোবাসতে শেখেন।

আরও পড়ুন: এভারেস্টে প্রবল তুষার ঝড়ে মৃত্যু পর্বতারোহীর, আটকে ১০০০ অভিযাত্রী

আজ সোশ্যাল মিডিয়ায় এক অতিপরিচিত মুখ কিয়াও আলবার্স। @qiaodi_lucky_8 ইনস্টাগ্রাম হ্যান্ডেলে নিয়মিতই দেখা যায় তিনি কীভাবে কোনো বুড়ো আঙুল ছাড়াই নিখুঁতভাবে নানা কাজ করেন — যেমন জল বোতল খোলা, গ্লাসে পানীয় ঢালা, বা দৈনন্দিন জিনিসপত্র ব্যবহার করা। এক ভিডিওতে তাঁকে দেখা গেছে হাসতে হাসতে বলছেন, “ম্যানিকিউরে আমি ২০ শতাংশ ছাড় পাই, কারণ আমার আঙুলই কম!” আবার আরেকবার তিনি মজা করে জানান, “আমি সহজেই হাতকড়া থেকে বেরিয়ে আসতে পারি!” এককথায়, নিজের শারীরিক অবস্থাকে এখন ‘উপহার’ হিসেবেই দেখেন তিনি।

View this post on Instagram

A post shared by Qiao Di Lucky 8 (@qiaodi_lucky_8)

কিয়াওয়ের এই আত্মবিশ্বাসে মুগ্ধ নেটিজেনরা। এককথায়, নিজের এই অসাধারণ মানসিকতা দিয়ে কিয়াও আলবার্স আজ প্রমাণ করেছেন — জীবনে সাফল্য বা আনন্দের জন্য ‘বুড়ো আঙুল’ নয়, প্রয়োজন সাহস আর হাসিমুখে নিজের স্বকীয়তাকে গ্রহণ করার শক্তি।